Asine
Store norske leksikon,Historie,Arkeologi,Klassisk arkeologi,Gresk arkeologi
Asine var en gresk oldtidsby ved den argoliske bukt, ved den nåværende havnen Tolon, om lag 6 kilometer sørøst for byen Nauplion. Asine nevnes allerede hos Homer (Iliaden II 560).
I årene 1922–1930 og fra 1970 foretok svenske arkeologer utgravinger på akropolen som stikker ut i havet som et nes, og på den bakenforliggende sletten. Utgravingene viser at bebyggelsen i Asine skriver seg allerede fra begynnelsen av bronsealderen omkring 3000 fvt., og at Asine ned gjennom 2000-tallet fvt. var en blomstrende by, som til slutt ble ødelagt rundt 700 fvt. Ødeleggelsen av byen omtales hos Pausanias (II 36, 4). I hellenistisk tid ble det bygd sterke befestningsanlegg, og fra romertiden finnes et bad. Senere var Asine uten betydning. Les mer i Store norske leksikon Den greske antikken Den greske antikkens historie Den greske antikkens forhistorie